ΠΡΟΣΧΕΔΙΟ ΤΟΥ ΔΙΟΡΘΩΤΙΚΟΥ ΚΑΙ ΣΥΜΠΛΗΡΩΜΑΤΙΚΟΥ ΠΡΟΫΠΟΛΟΓΙΣΜΟΥ ΑΡΙΘ. 6 ΣΤΟΝ ΠΡΟΫΠΟΛΟΓΙΣΜΟ ΤΟΥ 2002 - ΚΑΤΑΣΤΑΣΗ ΕΣΟΔΩΝ ΚΑΙ ΔΑΠΑΝΩΝ ΑΝΑ ΤΜΗΜΑ - Τμήμα I - Κοινοβούλιο - Τμήμα II - Συμβούλιο - Τμήμα III - Επιτροπή - Τμήμα IV - Δικαστήριο - Τμήμα V - Ελεγκτικό Συνέδριο - Τμήμα VI - Οικονομική και Κοινωνική Επιτροπή - Τμήμα VIII - Μέρος A - Διαμεσολαβητής - Τμήμα VIII - Μέρος B - Ευρωπαίος Επόπτης Προστασίας Δεδομένων

(υποβληθέν από την Επιτροπή)

Έχοντας υπόψη

- τη συνθήκη για την ίδρυση της Ευρωπαϊκής Κοινότητας και ιδίως το άρθρο 272,

- τη συνθήκη για την ίδρυση της Ευρωπαϊκής Κοινότητας Ατομικής Ενέργειας και ιδίως το άρθρο 177,

- το δημοσιονομικό κανονισμό της 21ης Δεκεμβρίου 1977, ο οποίες εφαρμόζεται στο γενικό προϋπολογισμό των Ευρωπαϊκών Κοινοτήτων [1], όπως τροποποιήθηκε τελευταία με τον κανονισμό αριθ. 762/2001 [2] της 9ης Απριλίου 2001, και ιδίως το άρθρο 15.

[1] ΕΕ L 356 της 31.12.1977, σ.1.

[2] ΕΕ L 111 της 20.4.2001, σ. 1.

Η Ευρωπαϊκή Επιτροπή υποβάλλει στην αρμόδια για τον προϋπολογισμό αρχή το προσχέδιο του διορθωτικού και συμπληρωματικού προϋπολογισμού αριθ. 6 στον προϋπολογισμό του 2002 για τους λόγους που αναφέρονται στην αιτιολογική έκθεση.

***

ΠΙΝΑΚΑΣ ΠΕΡΙΕΧΟΜΕΝΩΝ

ΑΙΤΙΟΛΟΓΙΚΗ ΕΚΘΕΣΗ

1. ΕΙΣΑΓΩΓΗ

2. ΤΟ ΠΛΑΙΣΙΟ ΣΤΟ ΟΠΟΙΟ ΕΝΤΑΣΣΕΤΑΙ ΑΥΤΟ ΤΟ ΠΣΔΣΠ

3. ΟΙ ΠΙΣΤΩΣΕΙΣ ΠΟΥ ΔΕΝ ΧΡΗΣΙΜΟΠΟΙΗΘΗΚΑΝ ΤΟ 2002

4. Η ΠΡΟΚΑΤΑΒΟΛΙΚΗ ΚΑΛΥΨΗ ΚΑΤΑ ΤΟ 2002 ΤΩΝ ΔΑΠΑΝΩΝ ΓΙΑ ΤΙΣ ΕΝΕΡΓΕΙΕΣ ΤΟΥ 2003

5. Η ΕΝΙΣΧΥΣΗ ΤΩΝ ΕΝΕΡΓΕΙΩΝ ΤΟ 2002

6. Η ΚΑΤΑΣΤΑΣΗ ΑΝΑ ΟΡΓΑΝΟ

7. ΠΕΡΙΛΗΨΗ ΤΗΣ ΕΠΙΧΕΙΡΗΣΗΣ

ΚΑΤΑΣΤΑΣΗ ΕΣΟΔΩΝ ΚΑΙ ΔΑΠΑΝΩΝ ΑΝΑ ΤΜΗΜΑ

Η κατάσταση εσόδων και δαπανών ανά τμήμα διαβιβάζεται χωριστά, μέσω του συστήματος SEI-BUD. Για παράδειγμα, επισυνάπτεται σε τεχνικό παράρτημα η γλωσσική απόδοση της κατάστασης των εσόδων και δαπανών ανά τμήμα.

ΑΙΤΙΟΛΟΓΙΚΗ ΕΚΘΕΣΗ

1. ΕΙΣΑΓΩΓΗ

Κατά τη διαδικασία συνεννόησης του Ιουλίου, η αρμόδια για τον προϋπολογισμό αρχή, αποφάσισε να μην χρησιμοποιήσει το μέσο ευελιξίας για τον τομέα 5 προκειμένου να καλύψει τις πρόσθετες ανάγκες του 2003, που συνδέονται με την προετοιμασία της προσεχούς διεύρυνσης. Αυτές οι πρόσθετες ανάγκες είχαν ανακοινωθεί στις δύο εκθέσεις των Γενικών Γραμματέων και είχαν επιβεβαιωθεί αργότερα στις καταστάσεις προβλέψεων των διαφόρων οργάνων.

Αντίθετα, η αρμόδια για τον προϋπολογισμό αρχή ενθάρρυνε τα όργανα να εφαρμόσουν μια επιχείρηση προκαταβολικής κάλυψης των δαπανών του προϋπολογισμού [3]. Αυτή η επιχείρηση αποβλέπει στη συλλογή των πιστώσεων που παραμένουν διαθέσιμες το 2002 και τη μεταφορά τους σε γραμμές του προϋπολογισμού, όπου μπορούν να χρησιμοποιηθούν για να καλύψουν προκαταβολικά το 2002 τις δαπάνες που είχαν προβλεφθεί αρχικά για το 2003. Επομένως, για αυτές τις γραμμές του προϋπολογισμού, το ποσό των πιστώσεων θα μειωθεί στον προϋπολογισμό του 2003 κατά το ίδιο ποσό με αυτό της προκαταβολικής κάλυψης το 2002.

[3] Γενικά χρησιμοποιείται ο αγγλικός όρος «frontloading».

Το περιθώριο που θα προκύψει από αυτή τη μείωση το 2003, θα επιτρέψει την κάλυψη των αναγκών, τις οποίες το παρόν ανώτατο όριο του τομέα 5 δεν μπορεί να καλύψει με άλλο τρόπο. Αυτό αφορά ειδικότερα τις 500 θέσεις εξωτερικού προσωπικού που η Επιτροπή ζήτησε από την αρμόδια για τον προϋπολογισμό αρχή για το 2003 στα πλαίσια της προετοιμασίας της διεύρυνσης. Επίσης, η ενέργεια αυτή επιτρέπει στο Ευρωπαϊκό Κοινοβούλιο να διαθέτει πρόσθετες πιστώσεις το 2003 για να συνεχίσει την πολιτική της προκαταβολικής κάλυψης της χρηματοδότησης των κτιρίων. Τέλος, οδηγεί στην αύξηση του τελικού περιθωρίου του τομέα 5 το 2003, γεγονός που αυξάνει την ικανότητα των οργάνων να αντιμετωπίσουν απρόβλεπτες ανάγκες που μπορούν να εμφανισθούν το 2003, έτος το οποίο θα αποτελέσει σταθμό στην προετοιμασία της διεύρυνσης.

Το παρόν προσχέδιο του διορθωτικού και συμπληρωματικού προϋπολογισμού (ΠΣΔΣΠ) αποβλέπει στην υλοποίηση της ανακατανομής των πιστώσεων που δεν θα χρησιμοποιηθούν κατά το 2002 προς γραμμές του προϋπολογισμού όπου μπορεί να επιτευχθεί η προκαταβολική κάλυψη. Η χρήση του ΠΣΔΣΠ αντί για τις μεταφορές πιστώσεων εξηγείται κυρίως από το διοργανικό χαρακτήρα της επιχείρησης. Ορισμένα όργανα επωφελούνται επίσης από αυτό το ΠΣΔΣΠ για να διενεργήσουν εσωτερικές μεταφορές πιστώσεων στο πλαίσιο του Τμήματός τους. Αυτές οι μεταφορές πιστώσεων δεν συνδέονται άμεσα με τη επιχείρηση προκαταβολικής κάλυψης των δαπανών του προϋπολογισμού αλλά αποτελούν την εξέλιξη του πολυετούς προγραμματισμού ορισμένων δαπανών που συνδέονται με την προετοιμασία της διεύρυνσης.

2. ΤΟ ΠΛΑΙΣΙΟ ΣΤΟ ΟΠΟΙΟ ΕΝΤΑΣΣΕΤΑΙ ΑΥΤΟ ΤΟ ΠΣΔΣΠ

Η ανάλυση της εκτέλεσης των πιστώσεων του οικονομικού έτους 2001 μετά το κλείσιμο των λογαριασμών, οδήγησε την Επιτροπή στη διαπίστωση σημαντικής ακύρωσης των διοικητικών πιστώσεων για όλα τα κοινοτικά όργανα. Η αρμόδια για τον προϋπολογισμό αρχή συμφώνησε, κατά τη διάρκεια της συνεδρίασης συνεννόησης της 11ης Ιουλίου, ότι έπρεπε να κινητοποιηθούν όσο το δυνατόν περισσότερο οι πιστώσεις που δεν χρησιμοποιήθηκαν το 2002 κατά την προβλεπόμενη επιχείρηση προκαταβολικής κάλυψης των δαπανών του προϋπολογισμού. Στις αρχές Οκτωβρίου του 2002, οι Γενικοί Γραμματείς των οργάνων συναντήθηκαν με τους αντιπροσώπους της Επιτροπής Προϋπολογισμών του Ευρωπαϊκού Κοινοβουλίου προκειμένου να εκτιμηθεί το ποσό των πιστώσεων που δεν χρησιμοποιήθηκαν το 2002 και οι οποίες θα μπορούσαν να κινητοποιηθούν.

Κατόπιν, οι υπηρεσίες της Επιτροπής απέστειλαν επιστολή στους Γενικούς Γραμματείες των άλλων οργάνων, με την οποία τους ζητούσαν να συμμετάσχουν στη επιχείρηση προκαταβολικής κάλυψης των δαπανών του προϋπολογισμού, όπως είχαν συμφωνήσει κατά την προαναφερόμενη συνεδρίαση. Το παρόν ΠΣΔΣΠ βασίζεται στις απαντήσεις των διαφόρων οργάνων σε αυτή την επιστολή. Το ανακοινωθέν ποσό των πιστώσεων που θα μπορούσαν να χρησιμοποιηθούν ανέρχεται για όλα τα όργανα σε 80,13 εκατ. EUR.

Σύμφωνα με την εκτίμηση των πιστώσεων που θα είναι διαθέσιμες και τον εντοπισμό των γραμμών του προϋπολογισμού που αντιστοιχούν σε δαπάνες οι οποίες μπορούν να καλυφθούν προκαταβολικά, το Κοινοβούλιο ψήφισε κατά την πρώτη ανάγνωση ειδικές τροπολογίες στον προϋπολογισμό του 2003 που συνδέονται με την επιχείρηση προκαταβολικής κάλυψης των δαπανών του προϋπολογισμού και μειώνουν τις πιστώσεις σε αυτές τις γραμμές.

Επίσης, το Κοινοβούλιο ψήφισε τροπολογίες οι οποίες χρησιμοποιούν εν μέρει το πρόσθετο περιθώριο που δημιουργήθηκε από αυτές τις μειώσεις. Οι τροπολογίες αυτές επανέφεραν τις απαραίτητες πιστώσεις για την Επιτροπή προκειμένου αυτή να διαθέτει 500 θέσεις εξωτερικού προσωπικού, οι οποίες προβλέπονται για τη διεύρυνση, και προσάρμοσαν τους προϋπολογισμούς των άλλων οργάνων. Επίσης, αύξησαν τις πιστώσεις του Κοινοβουλίου όσον αφορά τη συμμετοχή του στην επιχείρηση ώστε να του δοθεί η δυνατότητα να συνεχίσει το 2003 την πολιτική προκαταβολικής κάλυψης της χρηματοδότησης των κτιρίων.

Η έγκριση του ΔΣΠ από την αρμόδια για τον προϋπολογισμό αρχή θα ανέρχεται στο ίδιο ποσό που συμφωνήθηκε ανάμεσα στους δύο κλάδους της αρμόδιας για τον προϋπολογισμό αρχής όσον αφορά τον προϋπολογισμό του 2003 ώστε να διατηρηθεί η συνοχή ανάμεσα στις δύο αυτές πτυχές της επιχείρησης προκαταβολικής κάλυψης των δαπανών του προϋπολογισμού. Πρέπει να σημειωθεί ότι το Συμβούλιο συμβάλλει επίσης σε αυτή τη διαδικασία με εσωτερική μεταφορά πιστώσεων ύψους 3 εκατ. EUR που του επιτρέπουν να καλύψει προκαταβολικά μέρος των δαπανών δημοσίευσης του κεκτημένου. Αυτό το ποσό δεν συμπεριλαμβάνεται στο ΠΣΔΣΠ, που ανέρχεται σε 77,13 εκατ. EUR.

3. ΟΙ ΠΙΣΤΩΣΕΙΣ ΠΟΥ ΔΕΝ ΧΡΗΣΙΜΟΠΟΙΗΘΗΚΑΝ ΤΟ 2002

Σε γενικές γραμμές και για όλα τα όργανα, η μη χρησιμοποίηση ορισμένων πιστώσεων κατά το 2002 οφειλόταν σε πολλούς λόγους :

* στη μικρότερη αύξηση των μισθών για την περίοδο Ιουλίου 2002-Δεκεμβρίου 2002 από αυτή που είχε προβλεφθεί κατά την κατάρτιση του προϋπολογισμού του 2002. Πράγματι, ο προϋπολογισμός του 2002 είχε καταρτισθεί με προβλεπόμενη αύξηση της τάξης του 2,7 % για την περίοδο Ιουλίου-Δεκεμβρίου 2002, ενώ η πραγματική αύξηση ανήλθε σε 2 %.

* στο χαμηλότερο ποσοστό πλήρωσης των κενών θέσεων από αυτό που είχε προγραμματισθεί από ορισμένα όργανα. Όσον αφορά την Επιτροπή, ο φόβος περικοπής των πιστώσεων για τις αποδοχές κατά 34 εκατ. ευρώ σε σχέση με τις προβλεπόμενες πιστώσεις στο προσχέδιο του προϋπολογισμού του 2003 οδήγησε το όργανο στην επίδειξη επιφυλακτικής στάσης έναντι των προσλήψεων στα μέσα του 2002. Επίσης, η OLAF αντιμετώπισε δυσκολίες στην κάλυψη όλων των κενών θέσεων της σε σχέση με τον αρχικό προγραμματισμό. Επιπλέον, το Ελεγκτικό Συνέδριο αντιμετωπίζει δυσκολίες προκειμένου να προσλάβει (αλλά και να κρατήσει) ορισμένους υπαλλήλους στο Λουξεμβούργο. Η κατ' αποκοπή μείωση στο Δικαστήριο αποδείχθηκε ελαφρά χαμηλή το 2002 (2,5%) και μικρότερη από τη μείωση που προβλεπόταν στον προϋπολογισμό του 2003 μετά την πρώτη ανάγνωση του Κοινοβουλίου (3%).

* στη μη χρησιμοποίηση ορισμένων προσωρινών πιστώσεων του Κοινοβουλίου και της Επιτροπής καθώς και στη μη χρησιμοποίηση μέρους του αποθεματικού για απρόβλεπτα του Κοινοβουλίου.

* στις οικονομίες στον προϋπολογισμό που προήλθαν από την προπληρωμή 165 εκατ. EUR από το Ευρωπαϊκό Κοινοβούλιο στην αρχή του έτους για την επιτάχυνση της χρηματοδότησης του κτιρίου Louise Weiss στο Στρασβούργο.

* στις διάφορες οικονομίες που προέκυψαν από τους ισολογισμούς διαχείρισης και γενικά από ορισμένες περιπτώσεις όπου οι ανάγκες σε πιστώσεις ήταν χαμηλότερες από τις αρχικά προβλεπόμενες και όπου αναθεωρήθηκε ανάλογα ο προγραμματισμός μέχρι το τέλος του 2002.

4. Η ΠΡΟΚΑΤΑΒΟΛΙΚΗ ΚΑΛΥΨΗ ΚΑΤΑ ΤΟ 2002 ΤΩΝ ΔΑΠΑΝΩΝ ΓΙΑ ΤΙΣ ΕΝΕΡΓΕΙΕΣ ΤΟΥ 2003

Όπως τόνισε η αρμόδια για τον προϋπολογισμό αρχή κατά τη διάρκεια της συνεννόησης του Ιουλίου 2002, οι πρώτες δαπάνες που θα καλυφθούν προκαταβολικά λόγω των πιστώσεων που δεν χρησιμοποιήθηκαν το 2002 είναι οι δαπάνες που αφορούν τη δημοσίευση του παράγωγου δικαίου στις γλώσσες των νέων υποψήφιων κρατών. Από τα 29 εκατ. ευρώ που είχαν προβλεφθεί αρχικά για το 2003, 25,6 εκατ. μπορούν ήδη να αναληφθούν από το 2002 για να ξεκινήσουν οι απαραίτητες παραγγελίες για τη δημοσίευση. Η Επιτροπή θα πρέπει να αναλάβει 8,7 εκατ. EUR το 2002 (εκ των οποίων 1 εκατ. EUR από τις οικονομίες του 2002 στη θέση της Επίσημης Εφημερίδας, γεγονός που συνεπάγεται ότι η απαραίτητη ενίσχυση για το 2002 της Επιτροπής θα ανέρχεται μόνο σε 7,7 εκατ. EUR) και το Συμβούλιο 16,9 εκατ. EUR (εκ των οποίων 3 εκατ. EUR θα παρασχεθούν με την εσωτερική του μεταφορά πιστώσεων και δεν περιλαμβάνονται επομένως στο παρόν ΠΣΔΣΠ, γεγονός που συνεπάγεται ενίσχυση του Συμβουλίου από το παρόν ΠΣΔΣΠ με 13,9 εκατ. EUR). Πρέπει να σημειωθεί ότι οι πιστώσεις του 2003 για τη δημοσίευση του κεκτημένου που δεν μπορούν να καλυφθούν προκαταβολικά το 2002, ήτοι 3,4 εκατ. EUR, πρέπει να προβλεφθούν στον προϋπολογισμό του 2003. Μετά την συνολική κατάργηση των πιστώσεων που αφορούν τη δημοσίευση του κεκτημένου κατά τη διάρκεια της πρώτης ανάγνωσης του Κοινοβουλίου, η επαναφορά πρέπει να γίνει κατά τη δεύτερη ανάγνωση.

Επιπλέον, ορισμένες ενέργειες αγοράς αγαθών ή υπηρεσιών που προβλέπονταν αρχικά για το 2003 μπορούν να πραγματοποιηθούν προκαταβολικά το 2002. Αυτό ισχύει κυρίως στην περίπτωση της ανανέωσης ορισμένου υλικού για την πληροφορική και τις επικοινωνίες. Η Επιτροπή μπορεί να καλύψει προκαταβολικά δαπάνες 6,5 εκατ. EUR για αυτού του είδους τις ενέργειες.

Τέλος, τα περισσότερα από τα μισθωτήρια συμφωνητικά της Επιτροπής προβλέπουν την προπληρωμή ανά τρίμηνο των μισθωμάτων. Αυτό σημαίνει ειδικότερα, ότι όπως και τα προηγούμενα έτη, το μίσθωμα του πρώτου τριμήνου ενός έτους αναλαμβάνεται και καταβάλλεται τον Δεκέμβριο του προηγούμενους έτους, ήτοι στην παρούσα περίπτωση και για τη μίσθωση του πρώτου τριμήνου του 2003, πριν την 31η Δεκεμβρίου του 2002. Στο πλαίσιο αυτού του ΠΣΔΣΠ και σύμφωνα με τις τροπολογίες για τα μισθώματα που ψήφισε το Ευρωπαϊκό Κοινοβούλιο κατά την πρώτη ανάγνωση, προβλέπεται να καταβληθούν τα ποσά αυτά από τις πιστώσεις του 2002 και όχι με προκαταβολική κάλυψη δαπανών από τις πιστώσεις του 2003. Σε περίπτωση που υπάρξουν δυσκολίες στην καταβολή των πληρωμών αυτών το 2002, η Επιτροπή θα ζητήσει τη μη αυτόματη μεταφορά όλων αυτών των πιστώσεων για να αντισταθμίσει τη μείωση των πιστώσεων του 2003. Το ποσό που προβλέπεται να χρησιμοποιηθεί με αυτόν τον τρόπο το 2002 στο κεφάλαιο A-20 ανέρχεται σε 48,9 εκατ. EUR.

5. Η ΕΝΙΣΧΥΣΗ ΤΩΝ ΕΝΕΡΓΕΙΩΝ ΤΟ 2002

Το Δικαστήριο και το Ελεγκτικό Συνέδριο προβλέπουν τη χρήση αυτού του ΠΣΔΣΠ για την ενίσχυση ορισμένων θέσεων το 2002 που αφορούν την προετοιμασία της διεύρυνσης από πιστώσεις που δεν χρησιμοποιήθηκαν εντός του Τμήματός τους. Η ενίσχυση το 2002 ανέρχεται σε 0,15 εκατ. EUR για το Δικαστήριο και σε 0,5 εκατ. EUR για το Ελεγκτικό Συνέδριο. Η αιτιολόγηση των ενισχύσεων αυτών διατυπώνεται παρακάτω στην ειδική παράγραφο για κάθε όργανο. Επομένως, αυτό το ποσό των 0,65 εκατ. EUR δεν είναι διαθέσιμο για την επιχείρηση προκαταβολικής κάλυψης των δαπανών του προϋπολογισμού, γεγονός που εξηγεί τη διαφορά μεταξύ του ποσού των 80,13 εκατ. EUR που απορρέει από τις οικονομίες του 2002 και του ποσού των 79,48 εκατ. EUR που πρέπει να αφαιρεθεί από τον προϋπολογισμό του 2003 στα πλαίσια της επιχείρησης προκαταβολικής κάλυψης των δαπανών του προϋπολογισμού.

6. Η ΚΑΤΑΣΤΑΣΗ ΑΝΑ ΟΡΓΑΝΟ

Κάθε έτος, στο τέλος του έτους, το Ευρωπαϊκό Κοινοβούλιο, παρουσιάζει μεταφορά πιστώσεων που προορίζεται να συλλέξει τις πιστώσεις που δεν χρησιμοποιήθηκαν και να τις ανακατανείμει σε γραμμές όπου μπορούν κυρίως να χρησιμεύσουν για την προκαταβολική κάλυψη της επιστροφής των δαπανών για τα κτίριά του (μεταφορά ανακατανομής ή μεταφορά «πολλαπλούς προέλευσης»). Εφέτος, το Ευρωπαϊκό Κοινοβούλιο προτίθεται να χρησιμοποιήσει αυτό το ΠΣΔΣΠ ως μέσο υλοποίησης της ανακατανομής των διοικητικών πιστώσεων.

Κατά το 2002, το ποσό που προέκυψε από αυτή την επιχείρηση ανακατανομής ανέρχεται σε 42,7 εκατ. ευρώ τα οποία προέρχονται κατά 46% από τις οικονομίες του προϋπολογισμού που δημιουργήθηκαν από τις προπληρωμές στην αρχή του έτους για τα κτίρια, κατά 23% από τις πιστώσεις προσωπικού που προήλθαν από τις κενές θέσεις και το χαμηλότερο ποσοστό προσαρμογής των αμοιβών, κατά 16% από τα αποθεματικά και κατά το υπόλοιπο από τους ισολογισμούς διαχείρισης, κυρίως αναφορικά με τον καθαρισμό και τη συντήρηση του τεχνικού εξοπλισμού και τον τομέα «εστιατορίων και κυλικείων».

Στο Κοινοβούλιο, δεν πληρούνται οι τεχνικές, νομικές και χρηματοδοτικές προϋποθέσεις για την άμεση συνέχιση της χρηματοδότησης των κτιρίων. Υπό αυτές τις προϋποθέσεις το Κοινοβούλιο σκοπεύει να χρησιμοποιήσει την τεχνική που θεσπίστηκε στο πλαίσιο της επιχείρησης προκαταβολικής κάλυψης των δαπανών του προϋπολογισμού προκειμένου να διαθέτει ορισμένες πρόσθετες πιστώσεις το 2003. Από τα 42,7 εκατ. ευρώ που εντοπίστηκαν από την επιχείρηση της ανακατανομής, το Κοινοβούλιο πρέπει να ανακτήσει 35 εκατ. ευρώ το 2003, ενώ το υπόλοιπο θα συμβάλει στην ενίσχυση του περιθωρίου του τομέα 5 και στη συνδρομή προς την Επιτροπή για να χρηματοδοτηθούν οι πρόσθετες ανάγκες της που αφορούν τη διεύρυνση.

Πρέπει να σημειωθεί ότι το Κοινοβούλιο θα συμβάλει επίσης με 0,87 εκατ. EUR στις εργασίες δημοσίευσης του παράγωγου δικαίου που αφορούν τη διεύρυνση. Αυτό το ποσό δεν συμπεριλαμβάνεται στην επιχείρηση προκαταβολικής κάλυψης των δαπανών του προϋπολογισμού και πρέπει να χρηματοδοτηθεί από τον προϋπολογισμό του 2003.

Το Συμβούλιο είναι ένα από τα όργανα που μπορούν και είναι έτοιμα να καλύψουν προκαταβολικά τις δαπάνες του 2003 στο 2002 λόγω των ειδικών ευθυνών που υπέχει αναφορικά με τη δημοσίευση του κοινοτικού κεκτημένου. Από τα 18 εκατ. ευρώ τα οποία απαιτούνται για τη δημοσίευση του μέρους του κοινοτικού κεκτημένου που αντιστοιχεί σε αυτό κατά την περίοδο 2002 - 2003, το Συμβούλιο θα μπορούσε να αναλάβει ήδη 16,9 εκατ. ευρώ το 2002. Μετά τις τροπολογίες του Κοινοβουλίου που κατάργησαν κατά την πρώτη ανάγνωση το σύνολο των 18 εκατ. EUR που προβλεπόταν στο ειδικό αποθεματικό για τη χρηματοδότηση του κοινοτικού κεκτημένου, η διαφορά μεταξύ του ποσού των αναγκών του Συμβουλίου για το 2003 (που επανεκτιμήθηκε πρόσφατα από την Υπηρεσία Επισήμων Εκδόσεων των Ευρωπαϊκών Κοινοτήτων σε 18,56 εκατ. EUR) και του ποσού που καλύπτεται από την επιχείρηση προκαταβολικής κάλυψης των δαπανών του προϋπολογισμού, ήτοι 1,66 εκατ. EUR, πρέπει να επανεγγραφεί στον προϋπολογισμό του 2003 κατά τη δεύτερη ανάγνωση.

Επιπλέον, το Συμβούλιο εξοικονόμησε 3 εκατ. EUR που μπορούν να χρησιμοποιηθούν για την εφαρμογή της επιχείρησης προκαταβολικής κάλυψης των δαπανών του προϋπολογισμού. Αυτές οι πιστώσεις θα μεταφερθούν προς τις γραμμές του προϋπολογισμού που αφορούν τη δημοσίευση του κεκτημένου με εσωτερική μεταφορά πιστώσεων στο Συμβούλιο. Το υπόλοιπο των απαραίτητων πιστώσεων για το 2002, ήτοι 13,9 εκατ. EUR θα παρασχεθεί από το παρόν ΠΣΔΣΠ.

Οι διοικητικές πιστώσεις που παραμένουν διαθέσιμες στην Επιτροπή για το 2002 εκτιμώνται σε 26,7 εκατ. ευρώ. Όσον αφορά την OLAF 5 εκατ. ευρώ εξοικονομήθηκαν κυρίως λόγω των θέσεων που επί του παρόντος είναι κενές (αλλά το ποσοστό πλήρωσης εξελίσσεται θετικά λόγω της ύπαρξης καταλόγων κατάλληλων υποψηφίων), 9 εκατ. ευρώ εξοικονομήθηκαν από τις αποδοχές και τις συντάξεις, 3,6 εκατ. ευρώ κατέστησαν διαθέσιμα από τις αποκεντρωμένες δαπάνες των ΓΔ (τεχνική βοήθεια, διασκέψεις) και το υπόλοιπο προέρχεται από τη μη χρησιμοποίηση ορισμένων προσωρινών πιστώσεων και από συγκεκριμένα γεγονότα της τρέχουσας διαχείρισης, κυρίως τη μη χρησιμοποίηση του υπολοίπου της επιχορήγησης των ευρωπαϊκών σχολείων καθώς και τις μικρότερες δαπάνες κατά το 2002 για τις ενέργειες κωδικοποίησης και πρόσληψης.

Η Επιτροπή αποτελεί, μαζί με το Συμβούλιο, το κυριότερο όργανο, που είναι έτοιμο να καλύψει προκαταβολικά τις δαπάνες του 2003 κατά το 2002. Συνεπώς, αποτελεί τον κυριότερο παραλήπτη των πιστώσεων που θεωρούνται ως μη αναγκαίες στα διάφορα όργανα. Επίσης, αυτό το ΠΣΔΣΠ έχει ως αποτέλεσμα την αύξηση του συνολικού ποσού των πιστώσεων του 2002 στις σχετικές γραμμές του προϋπολογισμού της Επιτροπής κατά 62,6 εκατ. ευρώ. Στις γραμμές, που θα επωφεληθούν από αυτές τις αυξήσεις, θα σημειωθεί μείωση των πιστώσεων του 2003 κατά το ίδιο ποσό έναντι του σχεδίου προϋπολογισμού. Οι παρατηρήσεις ορισμένων γραμμών τροποποιούνται προκειμένου να σημειώνουν σαφώς ότι οι πιστώσεις τους προσαρμόστηκαν στο πλαίσιο της επιχείρησης προκαταβολικής κάλυψης των δαπανών του προϋπολογισμού.

Όπως και για το Συμβούλιο, πρέπει να σημειωθεί ότι οι πιστώσεις του 2003 για τη δημοσίευση του παράγωγου δικαίου πρέπει να προσαρμοσθούν σε σχέση με την πρώτη ανάγνωση του Κοινοβουλίου για να καλύψουν τις ανάγκες του 2003 που δεν μπορούν να καλυφθούν με προκαταβολική κάλυψη των δαπανών το 2002, ήτοι κατά ποσό ύψους 0,87 εκατ. EUR που συνεκτιμά την επανεκτίμηση της Υπηρεσίας Επισήμων Εκδόσεων των Ευρωπαϊκών Κοινοτήτων όσον αφορά τη συμβολή της Επιτροπής για την περίοδο 2002-2003.

Το Δικαστήριο πέτυχε εξοικονόμηση κυρίως όσον αφορά τις αποδοχές που προκύπτουν άμεσα από το ποσοστό κενών θέσεων σε σχέση με την κατ' αποκοπή μείωση του 2002, το κατά μέσο όρο ποσοστό κινητικότητας του προσωπικού που ήταν χαμηλότερο από το προβλεπόμενο (με μείωση επομένως των εξόδων για την ανάληψη και την παύση καθηκόντων) και το μικρότερο ποσοστό προσαρμογής των αποδοχών. Επίσης, το Δικαστήριο πέτυχε περαιτέρω εξοικονόμηση το 2002 όσον αφορά τον καθαρισμό και τη συντήρηση των τεχνικών εγκαταστάσεων, καθώς και τα έξοδα τηλεφώνου. Πρέπει να σημειωθεί επίσης, ότι σύμφωνα με ορισμένες ενέργειες που προβλέπονται στον προϋπολογισμό του 2003, το Δικαστήριο χρησιμοποιεί αυτό το ΠΣΔΣΠ για να υλοποιήσει την εσωτερική προσαρμογή του προϋπολογισμού του κατά 150.000 EUR που επιτρέπουν την αγορά υλικού πληροφορικής. Αυτό το ποσό δεν αποτελεί κυριολεκτικά μέρος της επιχείρησης προκαταβολικής κάλυψης των δαπανών του προϋπολογισμού.

Το Ελεγκτικό Συνέδριο πέτυχε εξοικονόμηση ιδίως όσον αφορά τις αποδοχές. Εκτός από το χαμηλότερο ποσοστό προσαρμογής των αποδοχών, οι οικονομίες αυτές οφείλονται άμεσα στις δυσκολίες πλήρωσης των κενών θέσεων στο Λουξεμβούργο από υπαλλήλους ειδικευμένους στον τομέα δραστηριοτήτων του.

Επίσης, το Ελεγκτικό Συνέδριο προτείνει τη χρήση αυτού του ΔΣΠ για την προσαρμογή των πιστώσεων εντός του Τμήματος V. Πράγματι, στο πλαίσιο της προετοιμασίας της προσεχούς διεύρυνσης, το Ελεγκτικό Συνέδριο πρέπει να χρηματοδοτήσει τις μελέτες και τις συμπληρωματικές εργασίες που είναι απαραίτητες για τον εξοπλισμό της αίθουσας συνεδριάσεων, η οποία κατασκευάζεται ώστε να καταστεί δυνατή η εγκατάσταση 22 καμπίνων διερμηνείας. Η ενσωμάτωση των καμπίνων αυτών στην εν λόγω αίθουσα, ενώ αυτή βρίσκεται υπό κατασκευή, θα βοηθήσει σημαντικά την εξοικονόμηση. Το Ελεγκτικό Συνέδριο σχεδιάζει να διαθέτει αυτή την αίθουσα σε όλα τα όργανα και τους κοινοτικούς οργανισμούς που έχουν εγκαταστάσεις στο Λουξεμβούργο.

Επιπλέον, το Ελεγκτικό Συνέδριο συμμετέχει στην επιχείρηση προκαταβολικής κάλυψης των δαπανών του προϋπολογισμού με ποσό ύψους 1,65 εκατ. EUR, μέσω της μεταφοράς πιστώσεων αριθ. 36/2002, που εγκρίθηκε από την αρμόδια για τον προϋπολογισμό αρχή τον Οκτώβριο του 2002. Αυτή η μεταφορά εφαρμόζει μια συμφωνία που συνήφθη στο πλαίσιο της διαδικασίας του προϋπολογισμού του 2002, μεταξύ του οργάνου και της αρμόδιας για τον προϋπολογισμό αρχής. Αυτή η συμφωνία αποβλέπει στη μεταφορά της κατασκευής και επομένως της χρηματοδότησης της δεύτερης επέκτασης του κεντρικού κτιρίου του στο Λουξεμβούργο και στη χρησιμοποίηση μέρους των πιστώσεων της πρώτης δόσης χρηματοδότησης (που είχε εγγραφεί στον προϋπολογισμό του 2002) για την προκαταβολική κάλυψη ορισμένων δαπανών που αρχικά προβλέπονταν για το 2003.

Η Οικονομική και Κοινωνική Επιτροπή (ΟΚΕ) πέτυχε εξοικονόμηση στον τομέα των αποδοχών που συνδέονται με χαμηλότερη από την προβλεπόμενη προσαρμογή του μισθού. Επιπλέον, πέτυχε εξοικονόμηση στον τομέα της διερμηνείας σε σχέση με τις προβλέψεις.

Επίσης, ο Διαμεσολαβητής πέτυχε εξοικονόμηση κατά το 2002 αναφορικά με τα έπιπλα των γραφείων και τα οχήματα. Επιπλέον, κατά το 2002, δεν παρέστη ανάγκη χρησιμοποίησης των πιστώσεων που προβλέπονταν για μελέτες. Επίσης, δεν χρησιμοποιήθηκε μέρος των πιστώσεων που προβλέπονταν για τις συνεδριάσεις, λόγω της μεταφοράς στο 2003 της συνεδρίασης μεταξύ του Διαμεσολαβητή και των περιφερειακών Διαμεσολαβητών της Ευρώπης.

Τέλος, η καθυστέρηση που σημειώθηκε στην εφαρμογή του θεσμού του Ευρωπαίου Επόπτη Προστασίας Δεδομένων (EDPS: European Data Protection Officer) έχει ως αποτέλεσμα οι πιστώσεις που προβλέπονταν στο Τμήμα VIII B του προϋπολογισμού, το οποίο αφορούσε το θεσμό αυτό, να μπορούν να χρησιμοποιηθούν πλήρως στο πλαίσιο της επιχείρησης προκαταβολικής κάλυψης των δαπανών του προϋπολογισμού.

7. ΠΕΡΙΛΗΨΗ ΤΗΣ ΕΠΙΧΕΙΡΗΣΗΣ

Ο ακόλουθος πίνακας αναφέρει περιληπτικά τις πιστώσεις που μειώθηκαν και τις πιστώσεις που αυξήθηκαν από το παρόν ΠΣΔΣΠ. Επίσης, αυτός ο πίνακας επιτρέπει να συναχθούν οι προσαρμογές στο σχέδιο προϋπολογισμού του 2003, που θα διενεργηθούν στο πλαίσιο της διαδικασίας του προϋπολογισμού του 2003. Η ουσία αυτών των προσαρμογών είχε ήδη προβλεφθεί κατά την πρώτη ανάγνωση του Κοινοβουλίου. Κατά τη δεύτερη ανάγνωση, πρέπει να γίνει μια τελευταία προσαρμογή στις θέσεις που αφορούν τη δημοσίευση στην Επίσημη Εφημερίδα (στο Συμβούλιο και την Επιτροπή) καθώς και στη θέση των μισθωμάτων (Α-200) και ενδεχομένως στη θέση των επίπλων της Επιτροπής.

>ΘΕΣΗ ΠIΝΑΚΑ>

Οι ακόλουθοι πίνακες αναφέρονται λεπτομερώς σε κάθε όργανο.

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>